Rikors ippreżentat fis-16 ta’ Ġunju 2017 – Acsen vs Il-Parlament
(Kawża T-381/17)
Lingwa tal-kawża: ir-Rumen
Partijiet
Rikorrenti: Ibram Acsen (Bucharest, ir-Rumanija) (rappreżentant: C. Gagu, avukat)
Konvenut: Il-Parlament Ewropew
Talbiet
tannulla parzjalment l-Artikolu 22(1)(c) tad-Direttiva 2011/35/UE tal-Parlament Ewropew u tal-Kunsill tal-5 ta’ April 2011 dwar il-mergers ta’ kumpanniji pubbliċi b’responsabbiltà limitata sa fejn dan japplika għan-nullità assoluta tal-amalgamazzjonijiet.
Motivi u argumenti prinċipali
Insostenn tar-rikors tiegħu, ir-rikorrent jinvoka motiv ibbażat fuq il-ksur tal-prinċipju ta’ nuqqas ta’ preskrizzjoni tan-nullità assoluta.
Peress li l-Artikolu 22(1)(c) tad-Direttiva 2011/35/UE ma jagħmilx distinzjoni bejn in-nullità relattiva u dik assoluta, it-terminu ta’ sitt xhur għall-preżentata ta’ rikors għal annullament japplika wkoll fil-każ tan-nullità assoluta, bi ksur tal-prinċipju ta’ nuqqas ta’ preskrizzjoni ta’ tali tip ta’ nullità.
____________